
Къэралым и псей нэхъыщхьэм
Адыгей. Къэралым и псей нэхъыщхьэу нобэ Кремлым щекIуэкI илъэсыщIэпежьэ махуэшхуэм Адыгейм щыщ сабий 36-рэ хэтынущ.
Илъэси 8 — 13 ныбжьым хиубыдэ школакIуэхэм Мэзкуу кIуэныр еджэныгъэм, творчествэм, спортым щызыIэрагъэхьа ехъулIэныгъэхэм къахуихьащ. Ахэр фIы дыдэу еджэхэрщ, щIэныгъэ олимпиадэхэм, спорт зэхьэзэхуэхэм щытекIуахэрщ, творческэ зэпеуэхэм я лауреатхэрщ, жылагъуэ зэгухьэныгъэхэм жыджэру хэт ныбжьыщIэхэрщ. Абыхэм Мэзкуу къалэм зыщаплъыхьынущ.
ТекIуахэр ягъэлъапIэ
Къэрэшей-Шэрджэс. Правительствэм и унэм щагъэлъэпIащ «Урысейм и хьэпшып нэхъыфIу 100» урысейпсо зэхьэзэхуэм щытекIуахэр. Абы кърихьэлIащ КъШР-м и Правительствэм и УнафэщIым и къуэдзэ Ксенофонтовэ Евгение, экономикэ зыужьыныгъэмкIэ и министр КIэбышэ Елдар, республикэм и промышленникхэмрэ хьэрычэтыщIэхэмрэ я зэгухьэныгъэм и тхьэмадэ Тамбиев Iэбубэчыр сымэ, нэгъуэщI къулыкъущIэхэр.
Зэхыхьэ гуапэр къызэIузыха экономикэ зыужьыныгъэмкIэ министрым и къуэдзэ Мысрокъуэ Хьэсэмбэч зэрыжиIамкIэ, «Урысейм и хьэпшып нэхъыфIу 100» урысейпсо зэпеуэм «Ерыскъыпхъэ товархэр» унэтIыныгъэм я предпряти 3, «Производственно-техникэ продукцэ» номинацэм — 2 щытекIуащ. Зэпеуэм и лауреат хъуащ IуэхущIапIи 3, дипломхэр 2-м къалъысащ.
ИлъэсыщIэпежьэ
Абхъаз. Сыхъум къалэ администрацэм и гъунэгъу паркым щагъэуващ метр 20 зи лъагагъ илъэсыщIэ псей IэрыщI икIи дахащэу ягъэщIэрэщIащ.
Тхьэмахуэ хъуауэ Абхъазым дунейр щыхуабэщ икIи ИлъэсыщIэр къызэрыблагъэр къозыгъащIэр ягъэщIэрэщIа псейрщ. Дыгъэгъазэм и 25 — 30-хэм Уае Дадэмрэ Уэс Гуащэмрэ абы деж сабийхэм къащыпэплъэнущ. ИлъэсыщIэ махуэшхуэхэм къеблагъэхэр шей, какао, блинчик пщтыркIэ ягъэхьэщIэнущ.
УЭРДОКЪУЭ Женя.
